Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 24 Legislatívnych pravidiel vlády Slovenskej republiky, Ministerstvo spravodlivosti Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Jany Laššákovej, Renáty Zmajkovičovej, Miroslava Číža, Stanislava Kubánku a Tibora Glendu na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, tlač 559  (ďalej len „poslanecký návrh“). Materiál bol predmetom medzirezortného pripomienkového konania.
 
Ministerstvo spravodlivosti Slovenskej republiky k predloženému poslaneckému návrhu zákona uvádza:
 
Všeobecne
 
Účelom poslaneckého návrhu podľa jeho predkladateľov je odstránenie rozdielnych interpretácií a zabezpečenie jednoznačného výkladu ustanovenia upravujúceho minimálny počet členov poslaneckého klubu potrebný pre jeho vznik.

Predkladatelia navrhujú explicitne upraviť v predmetnom ustanovení (§ 64 ods. 5 zákona), že podmienka minimálneho počtu členov poslaneckého klubu musí byť splnená aj v čase po jeho vzniku, a teda po celú dobu jeho existencie a v prípade, že tento počet klesne pod zákonom stanovenú hranicu, poslanecký klub zanikne zo zákona.

Stanovisko
 
Ministerstvo spravodlivosti Slovenskej republiky zaujíma k predloženému poslaneckému návrhu nasledovné stanovisko: 
 
Ministerstvo spravodlivosti Slovenskej republiky vo všeobecnosti súhlasí so zámerom poslancov o jednoznačnú úpravu a teda i jasný výklad zákona, keďže jednoznačná interpretácia je cieľom, a zároveň i podstatným znakom kvalitnej legislatívnej úpravy. Zároveň však Ministerstvo spravodlivosti Slovenskej republiky ako jedna zo zložiek výkonnej moci považuje za vhodné ponechať diskusiu a rozhodnutie o vhodnom spôsobe vnútornej organizácie a činnosti Národnej rady Slovenskej republiky, ako aj orgánov, ktoré si vytvára na Národnú radu Slovenskej republiky. Napriek tomu, že sa poslaneckým návrhom stotožňuje, uplatňuje si pripomienky a v uvedenom návrhu odporúča vykonať nasledovné zmeny. 

K čl. I úvodnej vete

V úvodnej vete navrhujeme slová "a 330/2012" nahradiť slovami "a zákona č. 330/2012 Z. z.". 
Legislatívno - technická pripomienka.

K čl. I bod 1 

Znenie navrhujeme takto: "1. V § 43 ods. 2 písm. ch) znie: "ch) berie na vedomie oznámenie o utvorení poslaneckého klubu, jeho zložení a zánik poslaneckého klubu,". 

Legislatívno - technická pripomienka.

K čl. I bod 2

Znenie navrhujeme takto: "2. V § 64 ods. 5 sa na konci pripája táto veta: "Ak počas volebného obdobia klesne počet členov poslaneckého klubu pod hranicu podľa prvej vety, poslanecký klub zaniká."

Pripojenie prvej vety podľa bodu 2 možno považovať za nadbytočné. Uvedený zámer zákonodarcu v kontexte ustanovenia § 64 ods. 5 bude dostatočne vyjadrený samostatným pripojením druhej vety.

Záver

Ministerstvo spravodlivosti Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Jany Laššákovej, Renáty Zmajkovičovej, Miroslava Číža, Stanislava Kubánku a Tibora Glendu na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 559) a súčasne odporúča vláde Slovenskej republiky vzniesť k navrhovanému zákonu vyššie uvedené pripomienky.